Matovič, Igor, poslanec NR SR (2011-07-12):
Vážený pán predseda, milé dámy, milí páni, už v písomnej rozprave som predniesol dva pozmeňováky k stravným lístkom a presunu voľna príslušného k sviatkom, avšak následne, hlavne teda tie gastrolístky vyvolali dosť veľkú eufóriu a aj vlastne ten postup, ktorý som oznámil v rozprave, že vlastne prijatie týchto pozmeňujúcich návrhov podmieňujeme podporou alebo prijatím týchto pozmeňovákoch podmieňujeme našu podporu celému Zákonníku práce. A chcel by som sa ešte raz k tejto téme vyjadriť. Padli tu slová, že vydierame koalíciu. Nie, my iba chceme, aby boli dodržané dohody. Koaličné strany takým spôsobom, ako koalícia vlastne funguje, prostredníctvom koaličnej rady prijímajú navzájom vzájomné dohody a presne takým istým spôsobom, ako my sme si dali túto podmienku, koaličné strany na koaličnej rade fungujú, čiže podmienia svoju vzájomnú podporu niektorých zmien návrhov noviel, tak si podmieňujú svojimi vlastnými požiadavkami. Čiže podporím vám toto, vy nám podporíte to, alebo podporíme vám váš návrh, ale chceme tam také a také zmeny. My túto možnosť byť na koaličnej rade a presadiť si naše zmeny do návrhov zákonov nemáme, čiže pre nás je jediná možnosť sa s koalíciou dohodnúť a následne vyžadovať plnenie tejto dohody. Snažili sme sa získať podporu pre naše pozmeňujúce návrhy aj tuná v pléne, možno za posledné dva, tri pracovné týždne. A taktiež sme následne získali podporu pre tieto dva pozmeňujúce návrhy na koaličnej rade, kde teda som dostal informáciu, že teda koaličná rada sa zhodla v tom, že pozmeňujúce návrhy podporu majú, okrem poslancov OKS, ktorí nesúhlasia s presunom voľna príslušného k štátnym sviatkom. Čiže toto považujem za prísľub podpory našich pozmeňujúcich návrhov, inak povedané, dohodu medzi nami a štyrmi koaličnými stranami. A tým postupom, ktorý volíme, iba chceme dosiahnuť to, aby naozaj táto dohoda bola naplnená. Celý Zákonník práce beriem ako súbor kompromisov medzi koaličnými stranami, ktoré si každá sa snažila presadiť do Zákonníka práce, nejaké svoje pohľady na svet, svoj pohľad na zamestnanecké vzťahy a ich ochranu alebo tvorbu nových pracovných miest. A preto aj my, samozrejme, chceme prispieť k prijatiu Zákonníka práce, ale takisto ako každá jedna koaličná strana alebo každý jeden koaličný poslanec sa snaží presadiť si svoje pozmeňujúce návrhy, aj my chceme, aby naše pozmeňujúce návrhy boli presadené. A ešte raz hovorím, nejde o vydieranie, ale ide o verejné odokrytie kariet vzťahu v koalícii a o verejnú výzvu koaličným stranám, aby dohoda alebo prísľub, ktorý nám bol daný, bol naplnený. Ešte raz vlastne k tým gastrolístkom, by som chcel ubezpečiť hlavne teda koaličných poslancov v tomto prípade, aby ste, alebo ubezpečiť, poprosiť, aby ste nepodliehali fantazmagóriám, ktorými sa snažia vás zásobovať emitenti stravovacích poukážok. Na jednej strane hovoria o tom, ako všetci zamestnanci, doslova citujem, všetci zamestnanci chcú gastrolístky, alebo absolútna väčšina zamestnancov chcú gastrolístky, na druhej strane strašne sa boja toho, aby ľudia dostali slobodu rozhodnúť sa, či tie gastrolístky budú mať, alebo budú mať miesto toho finančný príspevok. Z toho je zrejmé, že ak sa toho boja, znamená, že dobre vedia, že zamestnanci jednoducho nechcú gastrolístky a väčšina zamestnancov, ak im tú možnosť dáme, prejde na finančný príspevok. Argumenty, ktoré teda do kolečka používajú, že potom ľudia sa nebudú stravovať, naozaj sú choré, pochádzajú naozaj z čias komunizmu, kedy iba tí vrcholoví pohlavári si mysleli, že oni nám môžu určovať, ako my sa budeme správať a považovali za škodlivé, ak ľuďom dajú slobodu. Je to možno maličkosť z tohto pohľadu, ale aj pri tých gastrolístkoch možno ľuďom ukázať, že si ľudí vážime a nepochybujeme o tom, že sami dokážu posúdiť, čo si s peniazmi urobia. A akceptovať a ešte, nebodaj, opakovať názor emitentov stravovacích poukážok, čiže toho zbytočného medzičlánku podľa môjho názoru, o tom, že vlastne ľudia v tom prípade sa stravovať nebudú, naozaj to je veľmi chorý argument, ktorý nemá žiadne opodstatnenie. Preto prosím ešte raz o podporu tohto návrhu. A ešte inak by som povedal, čo som povedal na začiatku, my týmto iba chceme, aby bola dodržaná koaličná dohoda, alebo prísľub koaličných strán voči nám štyrom, že naše pozmeňujúce návrhy budú podporené. Inak povedané, ak sa niektorá koaličná strana rozhodne túto dohodu nedodržať, tak je, bude to zodpovednosť tej koaličnej strany, že Zákonník práce neprejde, nie nás štyroch. My našu časť dohody splníme. My budeme hlasovať za dohodnuté pozmeňujúce návrhy pri hlasovaní pri Zákonníku práce, čiže my našu časť dohody splníme a budeme čakať na to, či splnia si aj koaličné strany svoju časť dohody. Ak si ju nesplnia, tak bude to ich rozhodnutie, že Zákonník práce neprejde.